Babuinët në rrezik ndihmojnë në studimin e ndryshimit të klimës
Mbijetesa e këtij lloji të rrallë majmuni afrikan, është në rrezik prej ndryshimeve klimatike dhe njeriut.
Shkecëtarët po studiojnë një lloj të rrallë majmuni afrikan, mbijetesa e të cilit është në rrezik prej ndryshimeve klimatike dhe njeriut. Studiuesit shpresojnë që me anë të së shkuarës së kafshës të jenë në gjendje të zbulojnë informacione mbi efekte të ardhshme të ngritjes së temperaturave. Emri shkencor i tij është Mandrillus leucophaeus, ose babuin, dhe ai jeton në xhunglat ekuatoriale të Nigerisë, Guinesë Ekuatoriale dhe Kamerunit. Nuk është hera e parë që babuinët përballen me probleme për shkak të ndryshimit klimatik. Profesori i antropologjisë i Universitetit të Oregonit Nelson Ting thotë se rreth 3,000 deri në 5,000 vjet më parë pati një rënie të madhe të popullatës së tyre. Në ato kushte bota bimore ndryshon, duke u bërë më e rrallë dhe kushtet atmosferike më të thata. Profesori Ting është autori kryesor i studimit mbi babuinët, që u botua në revistën Ekologji dhe Evolucion. Rrethanat e tanishme duken shumë të ngjashme me çfarë ndodhi 3,000 deri në 5,000 vjet më parë. Ka zvogëlim të sipërfaqeve të mbuluara me xhungël, temperatura në rritje dhe mot të thatë. Por në atë kohë, popullsia vendase Bantu filloi të largohej nga zona e Nigerisë dhe Kamerunit. Në migrim e sipër, ata nisën të merreshin me bujqësi dhe filluan mësuan shkrirjen e metaleve, çfarë mund të kenë ndikuar në pakësimin e sipërfaqes së xhunglave. Nuk dihet nëse popullsia Bantu i kishin apo jo babuinët pre gjahu, por mishi i kësaj kafshe sot është i çmuar. Profesori Ting thotë se, në fushën e shkencës, çelësi për të tashmen dhe të ardhmen gjendet shpesh në të kaluarën. Shkencëtarët thonë se historia e babuinëve mund t’i ndihmojë ata të kuptojnë se cili do të jetë fati i xhunglave afrikane, në 100 vitet e ardhme.